ปี 2566 ขับเคลื่อนประเทศและยกระดับคุณภาพชีวิตของประชาชนด้วยเทคโนโลยี
นายณัฐพล นิมมานพัชรินทร์ ผู้อำนวยการสำนักงานส่งเสริมเศรษฐกิจดิจิทัล (ดีป้า) กล่าวถึงการดำเนินงานในช่วง 5 ปีที่ผ่านมา ได้มุ่งพัฒนากำลังคนอย่างต่อเนื่อง โดยปัจจุบันมีนักเรียนที่เข้าถึงทักษะด้านโค้ดดิ้งมากกว่า 4.2 ล้านคน พร้อมกับยกระดับภาคเศรษฐกิจสู่ดิจิทัลไทยแลนด์  โดยสร้างดิจิทัลสตาร์ทอัพสัญชาติไทย 142 ราย เกิดมูลค่าทางเศรษฐกิจมากกว่า 16,000 ล้านบาท ผลักดันดิจิทัลสตาร์ทอัพเข้าสู่ระบบและได้รับการส่งเสริมจากภาครัฐ ซึ่งดิจิทัลสตาร์ทอัพนับเป็นกลไกสําคัญที่ทําให้เกิดการทรานส์ฟอร์มกลุ่มอุตสาหกรรมหลัก (Real Sector) ของประเทศ ทั้งภาคอุตสาหกรรม ธุรกิจบริการ การท่องเที่ยวและภาคเกษตรกรรม นอกจากนี้ ยังดําเนินการขับเคลื่อนชุมชนสู่สังคมดิจิทัล โดยการส่งเสริมและสนับสนุนให้ชุมชนสามารถเข้าถึงและประยุกต์ใช้เทคโนโลยีดิจิทัลพัฒนาขีดความสามารถในกระบวนการผลิต ยกระดับคุณภาพชีวิตของคนในชุมชน ทําให้ชุมชนสามารถเติบโตได้อย่างยั่งยืน โดยมีชุมชนที่สามารถใช้ประโยชน์จากข้อมูลและเทคโนโลยีดิจิทัลมากถึง 281 ชุมชน โดยเฉพาะกลุ่มเปราะบางเกิดความรู้ความเข้าใจด้านดิจิทัล ตระหนักถึงประโยชน์ของการประยุกต์ใช้ รวมทั้งส่งเสริมให้เกิดเมืองอัจฉริยะ (Smart City) จํานวน 30 พื้นที่ใน 23 จังหวัด อีกทั้งขับเคลื่อนการพัฒนาโครงสร้างพื้นฐานรองรับ นวัตกรรมดิจิทัล ผ่านโครงการ Thailand Digital Valley ที่ทั้งหมดจะแล้วเสร็จภายในปี 2567 ผู้อำนวยการส่งเสริมเศรษฐกิจดิจิทัล กล่าวเพิ่มเติมถึงแผนการดำเนินงานในปี 2566 ว่า  เศรษฐกิจจะเติบโตขึ้นจาก 6.7 เป็นสองหลัก จากปัจจัยอุตสาหกรรมเกม ดิจิทัลคอนเทนต์  สตาร์ทอัพที่เร่งสร้างเทคโนโลยีขั้นสูง (Deep tech) และการบริโภคซื้อขายผ่านออนไลน์ มูลค่าประมาณ 3-4,000 ล้านบาท และอุตสาหกรรมด้านการท่องเที่ยวและโรงแรมจะเพิ่มขึ้นร้อยละ 2  จากการเปิดประเทศ